301 verdagtes binne 2 dae vasgetrekFoto: SAPD/Facebook Die polisie in Noordwes het Donderdag en Vrydag 301 verdagtes in hegtenis geneem wat verbind kan word met verskeie misdade in dié provinsie. Brig. SB Mokgwabone, woordvoerder van die polisie, sê dié inhegtenisnemings vorm deel van ŉ veldtog van die polisie om misdaad in Noordwes ŉ nekslag toe te dien. Volgens Mokgwabone word 140 van dié verdagtes aangekla van aanranding asook van aanranding met die doel om ernstig te beseer. Altesaam 15 persone is vasgetrek vir verkragting, 14 vir die kwaadwillige beskadiging van eiendom, 26 vir huisroof en 12 vir die oortreding van ŉ interdik. Hy sê talle van die verdagtes is vasgetrek vir diefstal asook vir motordiefstal en 70 is vasgetrek vir geweld teen vroue en kinders, onder meer vir aanranding. “Die verdagtes word by sewe polisiestasies in die provinsie aangehou. Hulle sal na verwagting binne die volgende week in die hof verskyn,” sê Mokgwabone. Lt. genl. Baile Motswenyane, provinsiale polisiekommissaris, sê dié inhegtenisnemings is ŉ stap in die rigting van misdaadvrye gemeenskappe in Noordwes. Sy het gesê die veldtog teen misdaad duur voort en die polisie sal nie skroom om nóg misdadigers in hegtenis te neem nie.